Ngën-gi-woy.
2.
Waaye man saxyaayu joor doŋŋ laa, nirook as tóor-tóor ciw xur. 
Xanaa as tóor-tóor su ne ràññ ci biiri dég! Kookooy sama xarit ci biir janq ji. 
Mbete garab gu gëna neex ci gott bi, kookooy sama nijaay ci biir xale yu góor yi. May bége keppaaram, safoo doom ya. 
Dugal na ma néegub sago-jeex-na, yiire ma mbëggeel. 
Gaaweleen ma nàkki reseñ, ma dëgër, leelleen may meññeef, leqalee ma. Wopp laa def ndax mbëggeel! 
Sama càmmoñu waay, ma gegenoo, ndijooram, ma laxasoo. 
Yeen janqi Yerusalem, waatalleen ma ci taaru kéwél ak koobay àll bi, ne dungeen dakkal te dungeen sooke tëraayu mbëggeel te jotul. 
Dégluleen, sama nijaay a, mu ngooguy ñëw, di xéluy jéggi tund yu ndaw yi, di tëb tund yu mag yiy dikk. 
Sama nijaay a ngi mel ni kéwél, mbaa kooba gu ndaw. Mu ngi noonu taxaw ca gannaaw miir ba, di séentu ci palanteer bi aka yër ci caax bi. 
Sama nijaay ne ma: «Xarit, ayca, jongama sama, dikkal boog! 
Xoolal, tawub sedd wees na, waame jàll, wéy. 
Tóor-tóor yi lal na réew mi, jamonoy woy dikk, sabum péget jibe sunum réew. 
Figg a ngi ñorsi, reseñ tóor, di gilli. Xarit, ayca, jongama sama, dikkal boog!» 
Soppe, sore nga ni xati mu dëkke xar-xari doj, làqoo ruqi mbartal yi. Won ma sa jëmm, dégtal ma sa baat. Sa baat a neex, sa jëmm jekk! 
Jàppalleen ma till yi, till yu ndaw yiy ruur reseñ, te sunu reseñ jiy tóor. 
Sama nijaay, maa moom, man it, moo moom, di fore digg tóor-tóor yi. 
Nijaay, balaa jant a fenk, ker toxu, dellul gaaw ni kéwél, mbaa kooba gu ndaw kaw tund yu xàjjalikoo ya. 
